62016TJ0573_RES
Kawża T‑573/16
PT
vs
Il-Bank Ewropew għall-Investiment
Sentenza tal-Qorti Ġenerali (Ir-Raba’ Awla) tat‑3 ta’ Lulju 2019
“Servizz pubbliku – Persunal tal-BEI – Organizzazzjoni tad-dipartimenti – Dispensa mis-servizz –Aċċess għas-sistema ta’ posta elettronika u għall-konnessjonijiet informatiċi – Proċedura prekontenzjuża – Ammissibbiltà – Ċertezza legali – Dritt għal smigħ – Preżunzjoni tal-innoċenza – Rapport finali tal-OLAF – Obbligu ta’ motivazzjoni – Responsabbiltà – Dannu materjali – Dannu morali”
Dritt tal-Unjoni Ewropea – Prinċipji – Ċertezza legali – Leġiżlazzjoni tal-Unjoni – Rekwiżit ta’ ċarezza u ta’ prevedibbiltà
(ara l-punti 233-237)
Uffiċjali – Membri tal-persunal tal-Bank Ewropew tal-Investiment – Organizzazzjoni tad-dipartimenti – Dispensa mis-servizz ta’ membru tal-persunal – Deċiżjonijiet li jeħilsu lil membru tal-persunal mill-obbligi professjonali tiegħu mingħajr ma jippreċiżaw il-bażi legali applikabbli jew sabiex il-membru tal-persunal ikun jista’ jiddetermina l-portata ratione temporis – Inammissibbiltà – Ksur tal-prinċipju ta’ ċertezza legali
(Regolamenti tal-Persunal tal-Bank Ewropew tal-Investiment, Artikoli 16, 22, 23 u 39)
(ara l-punti 238-258)
Sommarju
Fis-sentenza PT vs BEI (T‑573/16), mogħtija fit‑3 ta’ Lulju 2019, il-Qorti Ġenerali laqgħet ir-rikors ta’ membru tal-persunal tal-Bank Ewropew tal-Investiment (BEI) kontra deċiżjonijiet li permezz tagħhom il-BEI tah “dispensa mis-servizz” għal tul totali ta’ iktar minn sentejn u nofs, u ostakola l-aċċess għas-sistema ta’ posta elettronika tiegħu u għall-konnessjonijiet informatiċi tal-BEI. Fid-deċiżjoni tagħha, il-Qorti Ġenerali annullat id-deċiżjonijiet ikkontestati u kkundannat lill-BEI għall-ħlas tad-danni u interessi fl-ammont ta’ EUR 25000 bħala dannu morali sostnut minħabba dawn id-deċiżjonijiet.
Ir-rikorrent kien is-suġġett ta’ diversi deċiżjonijiet li, matul perijodu estiż, ċaħduh minn kwalunkwe possibbiltà li jaqdi l-funzjonijiet tiegħu, filwaqt li jżomm is-salarju tiegħu. Dawn id-deċiżjonijiet kienu intiżi, minn naħa, li jiffaċilitaw ir-ritorn għal normal f’kuntest ta’ tensjonijiet li jippreġudikaw il-funzjonament tajjeb tas-servizz li għalih kien assenjat ir-rikorrent u, min-naħa l-oħra, sabiex jiġi żgurat l-iżvolġiment seren ta’ investigazzjonijiet dwar l-allegazzjonijiet ta’ rikatt u ta’ tentattiv ta’ rikatt magħmula kontra r-rikorrent jew sabiex l-amministrazzjoni tkun tista’ tislet il-konsegwenzi tar-rapporti ta’ investigazzjoni li rriżultaw minnha. Fir-rikors tiegħu, ir-rikorrent invoka ksur tal-prinċipju ta’ ċertezza legali u tal-obbligu ta’ motivazzjoni, peress li ma kienx f’pożizzjoni li jifhem l-effett fuq id-drittijiet u l-obbligi ta’ erbgħa minn dawn id-deċiżjonijiet, li huwa sostna li kienu jinkludu kunċetti u espressjonijiet li huma ma kienx f’pożizzjoni li jevalwa la l-portata u lanqas it-tifsira preċiża tagħhom u, għall-ewwel tnejn minnhom, ma kinux jagħmlu parti mill-bażi legali użata.
Fir-rigward, l-ewwel nett, tal-kompatibbiltà mal-prinċipju ta’ ċertezza legali u mal-obbligu ta’ motivazzjoni tan-nuqqas ta’ identifikazzjoni tal-bażi legali użata fl-ewwel żewġ deċiżjonijiet, il-Qorti Ġenerali rrilevat li dawn tal-aħħar ma kienu jirrigwardaw ebda dispożizzjoni legali, u lanqas ma kellhom elementi li setgħu jippermettu lir-rikorrent jidentifika tali bażi legali. F’dan ir-rigward, il-Qorti Ġenerali osservat li l-kunċett ta’ “dispensa mis-servizz” stess ma għandu bażi espressa f’ebda test tad-dritt tal-Unjoni Ewropea u li ma kienx intwera li din kienet tikkorrispondi għal prattika komuni jew saħansitra magħrufa fi ħdan il-BEI b’mod partikolari u tal-istituzzjonijiet tal-Unjoni b’mod ġenerali. Il-Qorti Ġenerali kkonstatat ukoll li l-BEI kien għal żmien twil astjena milli jwieġeb għat-talbiet għal kjarifika tar-rikorrent fir-rigward tal-bażi legali użata, u llimita ruħu li jinformah li ma kienx suġġett għal sospensjoni. Il-Qorti Ġenerali kkonkludiet li l-ewwel żewġ deċiżjonijiet kienu vvizzjati bi ksur tal-prinċipju ta’ ċertezza legali u b’nuqqas ta’ motivazzjoni.
Sussegwentement, fir-rigward tal-kwistjoni dwar sa fejn il-prinċipju ta’ ċertezza legali jobbliga lil istituzzjoni jew korp tal-Unjoni li jispeċifika t-tul ta’ miżura individwali bħalma hija d-dispensa mis-servizz li r-rikorrent kien suġġett għaliha, il-Qorti Ġenerali qieset li huwa l-BEI li għandu jqiegħed lir-rikorrent f’pożizzjoni li jevalwa b’livell ta’ preċiżjoni suffiċjenti t-tul li matulu kien maħsub li jkun eżenti mis-servizz. Dan ir-rekwiżit huwa meħtieġ iktar u iktar peress li dispensa twila mis-servizz, bħal dik li kien suġġett għaliha r-rikorrent, mhux biss hija ekwivalenti għal deċiżjoni ta’ sospensjoni, sa fejn iċċaħħdu mill-possibbiltà li jwettaq il-funzjonijiet tiegħu, iżda jista’ jkollha wkoll konsegwenzi sfavorevoli fuq is-sitwazzjoni professjonali, amministrattiva u finanzjarja tiegħu. Fil-fatt, sa fejn tali dispensa mis-servizz tipprojbixxi lill-parti kkonċernata milli taħdem, hija ċċaħħadha mill-possibbiltà li tiġi evalwata b’mod utli u, sussegwentement, mill-possibbiltà li tibbenefika mill-ħlas ta’ primjums jew minn promozzjoni fuq il-mertu. Peress li l-ebda kompitu ma ġie assenjat lill-parti kkonċernata, hija tista’, barra minn hekk, tinvoka preġudizzju għall-interessi morali tagħha u għall-prinċipju tal-korrispondenza bejn il-grad u l-impjieg. Issa, b’differenza minn deċiżjoni ta’ sospensjoni, li t-tul massimu tagħha huwa ta’ tliet xhur ħlief fil-każ ta’ proċeduri kriminali, it-tielet u r-raba’ deċiżjoni ma kienu akkumpanjati minn ebda limitazzjoni ta’ tul f’ċifri. Ċertament, dawn id-deċiżjonijiet fakkru n-natura provviżorja tad-dispensa mis-servizz u kienu jippreċiżaw, essenzjalment, li t-terminu tagħha kien suġġett għal avveniment futur, jiġifieri l-istabbiliment tar-rapport ta’ investigazzjoni tal-Uffiċċju Ewropew ta’ Kontra l-Frodi. Madankollu, id-data ta’ okkorrenza ta’ tali avveniment ma kinitx determinabbli bi grad suffiċjenti ta’ preċiżjoni. Il-Qorti Ġenerali kkonkludiet li t-tielet u r-raba’ deċiżjoni kienu vvizzjati bi ksur tal-prinċipju ta’ ċertezza legali.